Diari Oficial de la Generalitat Valenciana


Sumari del DOGV 5566, del 30-07-2007 (2007/9910)

DECRET 116/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Benestar Social.
---------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2007/07/27/116/dof/vci/html**

### Dades del document

Número de DOGV
:   5566

Data del DOGV
:   30-07-2007

Secció del DOGV
:   I. DISPOSICIONS GENERALS

Número del document
:   2007/9910


Data del document
:   27-07-2007

Organisme emissor
:   Conselleria de Benestar Social

Tipus de document
:   Decret

Anàlisi jurídica

 Descriptors 

:   * Conselleria Benestar Social
    * reglament intern
    * administració regional
    * legislació

DECRET 116/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Benestar Social. [2007/9910]  
El Decret 7/2007, de 28 de juny, del president de la Generalitat, pel qual es determina el nombre i denominació de les conselleries en què s'organitza l'administració de la Generalitat, crea la conselleria de Benestar Social. De conformitat amb el Decret 8/2007, de 28 de juny, el titular d'este departament es nomenat vicepresident tercer del Consell.  
El Decret 92/2007, de 6 de juliol, del Consell, establix l'estructura orgànica bàsica de la Presidència i de les conselleries de la Generalitat.  
La present norma té com a objecte establir i ordenar l'estructura orgànica i funcional de la nova conselleria de Benestar Social, el titular de la qual per primera vegada acumula les funcions de vicepresident tercer del Consell encarregat de la direcció comuna, impuls i coordinació de les polítiques socials del Consell, pedra angular del programa de govern d'esta legislatura. La necessitat de reforçar el caràcter social de l'acció del govern i optimitzar l'impacte d'estes polítiques, que atenen a les necessitats més bàsiques de la societat valenciana, fan necessari singularitzar esta estructura orgànica, incorporant els instruments i òrgans de coordinació adequats a estes noves funcions.   
En virtut d'això, de conformitat amb el que establixen els articles 28.f) i 64 de la Llei del Consell, a proposta del conseller de Benestar Social i vicepresident tercer del Consell i amb la deliberació prèvia del Consell, en la reunió del dia 27 de juliol de 2007,  
DECRETE  
TÍTOL I  
Disposicions generals  
Article 1. La conselleria de Benestar Social  
1. La conselleria de Benestar Social és el departament del Consell de la Generalitat a què correspon exercir les competències relatives a polítiques dirigides a la cobertura de les necessitats personals o socials derivades de situacions de dependència, desigualtat o exclusió social, gestionant els programes en matèria de servicis socials, discapacitats, família, adopcions, infància, joventut i dona, i també la millora de la qualitat de vida de tots els ciutadans.  
2. Territorialment, la conselleria s'organitza en servicis centrals i direccions territorials, i, funcionalment, en òrgans superiors del departament, nivell directiu i nivell administratiu.  
3. Els servicis centrals estenen la seua competència a tot l'àmbit de la Comunitat Valenciana; les direccions territorials tenen competència en el respectiu àmbit provincial.  
Article 2. Dels òrgans superiors i del nivell directiu  
Sota l'autoritat del conseller i vicepresident tercer del Consell, la conselleria de Benestar Social està integrada pels següents òrgans superiors i centres directius:  
a) Secretaria Autonòmica de Benestar Social.  
b) Sotssecretaria.  
c) Direcció General d'Acció Social i Majors.  
d) Direcció General per a les Persones amb Discapacitat.  
e) Direcció General de Família.  
f) Direcció General de la Dona i per la Igualtat.  
Article 3. Del nivell administratiu  
El nivell administratiu de la conselleria està constituït per totes les unitats i òrgans que depenen directament del conseller i vicepresident tercer del Consell, del secretari autonòmic de Benestar Social, del sotssecretari i dels directors generals del departament.  
Article 4. Dels principis que informen el desplegament orgànic  
Les normes de desplegament d'este decret s'inspiraran en els principis d'especialització, coordinació, desconcentració, eficàcia, eficiència i màxim aprofitament dels recursos humans i materials.  
TÍTOL II  
De l'estructura i funcions dels òrgans superiors,   
directius i servicis centrals de la conselleria  
CAPÍTOL I  
Del conseller de Benestar Social i vicepresident tercer   
del Consell  
Article 5. De les atribucions de conseller de Benestar Social i vicepresident tercer del Consell  
1. El conseller de Benestar Social i vicepresident tercer del Consell és l'òrgan superior de més alta autoritat jeràrquica dins de la conselleria, i té atribuïdes les funcions que determinen els articles 15 i 28 de la Llei 5/1983, de 30 de desembre, del Consell.  
2. El conseller, sota la superior autoritat del Consell, assumix la representació orgànica de la conselleria de Benestar Social davant de qualsevol classe d'institucions públiques i privades. Com a vicepresident tercer del Consell assumix les funcions que li siguen encomanades o delegades pel president i les altres de direcció comuna, impuls i coordinació de les polítiques socials del Consell, velant per optimitzar eficaçment el conjunt de programes i actuacions i garantint la prosperitat i el progrés social de la Comunitat Valenciana.  
3. Correspon al conseller i vicepresident tercer del Consell la presidència de l'Institut Valencià de la Joventut (IVAJ), de l'Institut Valencià d'Atenció als Discapacitats (IVADIS), de l'Agència Valenciana de Prestacions Socials (AVAPSA) i de qualssevol altres organismes i entitats públiques que es creen en què se li assigne tal funció o que queden adscrits a la conselleria.  
Article 6. Dels òrgans directament dependents del conseller de Benestar Social i vicepresident tercer del Consell  
Directament dependent del titular de la conselleria, hi ha el Gabinet del conseller, com a òrgan de suport i assistència immediata este. Així mateix, i sota la directa dependència del conseller de Benestar Social i vicepresident tercer del Consell, l'Oficina de l'Agenda Social, amb rang d'àrea, exercirà les funcions d'assistència tècnica en l'exercici de les competències pròpies i les funcions de direcció comuna, impuls i coordinació que corresponen a la Vicepresidència.  
Article 7. Del Consell de Direcció  
1. El Consell de Direcció és l'òrgan col·legiat d'assessorament i assistència al conseller de Benestar Social i vicepresident tercer del Consell en l'elaboració, coordinació i execució del programa d'actuacions del departament. Sota la presidència del titular de la conselleria, està integrat pel titular de la Secretaria Autonòmica, Sotssecretaria, les direccions generals i el director del Gabinet del conseller i Vicepresident Tercer del Consell, que exercirà la secretaria de l'esmentat Consell.  
2. A les sessions del Consell de Direcció podran assistir, a més, els directors, caps o responsables de centres, òrgans, unitats o ens adscrits al departament, quan el conseller ho estime convenient.  
3. En qualitat de vicepresident del Consell pot així mateix crear grups de treball concrets per a l'estudi o assessorament en temes concrets o per a la formulació de propostes específiques, amb la composició que en cada cas determine; quan la naturalesa de les seues comeses així ho precise, en tals grups podrà acordar-se la incorporació d'altres conselleries amb competències en polítiques socials.  
Article 8. De la substitució en cas d'absència, vacant o malaltia  
1. En els casos d'absència o malaltia del titular del departament s'aplicarà el que disposa l'apartat i) de l'article 12 de la Llei de la Generalitat Valenciana 5/1983, de 30 de desembre, del Consell. Fins que es resolga la substitució, les funcions d'aquell com a titular del departament seran exercides temporalment pel titular de la Secretaria Autonòmica, a excepció de les que li correspon com a membre del Consell de la Generalitat. En cas d'absència, vacant o malaltia del titular de la Secretaria Autonòmica, el conseller serà substituït pel sotssecretari o els directors generals, seguint l'ordre de prelació establit en l'article 2 d'esta disposició.  
2. Per a la substitució dels titulars de la Secretaria Autonòmica, Sotssecretaria i direccions generals, s'estarà així mateix a l'ordre establit en l'esmentat article.  
3. El que establixen els paràgrafs anteriors s'entén sense perjudici del que, si és el cas, dispose el conseller mitjançant una resolució.  
CAPÍTOL II  
De la Secretaria Autonòmica de Benestar Social  
Article 9. De la Secretaria Autonòmica de Benestar Social  
1. Sota l'autoritat del conseller i vicepresident tercer del Consell, la Secretaria Autonòmica de Benestar Social és l'òrgan superior de la conselleria de Benestar Social que exercirà les funcions que li atribuïx l'article 68 de la Llei del Consell en matèria de direcció i execució de la política social, coordinarà l'acció de les distintes conselleries en esta matèria i la prestació dels servicis necessaris.  
Li correspon dirigir i coordinar els centres directius que s'adscriguen sota la seua dependència, i també les unitats administratives integrades en estos.  
2. De la Secretaria Autonòmica de Benestar Social depenen les direccions generals d'Acció Social i Majors, per a les Persones amb Discapacitat, de Família, i de la Dona i per la Igualtat.  
3. Així mateix, correspon a la Secretaria Autonòmica de Benestar Social coordinar la gestió, desplegament i execució de les actuacions que hagen sigut encomanades per la Generalitat a l'Agència Valenciana de Prestacions Socials (AVAPSA).  
4. Per al compliment de les seues funcions la Secretaria Autonòmica de Benestar Social comptarà amb una Àrea de Coordinació que, orgànicament dependent de la Sotssecretaria i funcionalment dependent de la Secretaria Autonòmica de Benestar Social, serà l'encarregada de prestar suport a esta en les funcions atribuïdes en matèria de coordinació dels distints òrgans directius encarregats de les polítiques de benestar social.  
Article 10. De la Direcció General d'Acció Social i Majors  
1. La Direcció General d'Acció Social i Majors és el centre directiu dependent de la Secretaria Autonòmica de Benestar Social, al qual correspon la proposta, programació i execució de les polítiques generals de servicis socials, especialment les destinades a persones majors i col·lectius en situació desfavorable, excepte les competències que en matèria d'acció social s'atribuïxen expressament a la resta de direccions generals d'esta conselleria.  
2. A la Direcció General d'Acció Social i Majors se li atribuïxen les funcions següents:  
a) La prestació dels servicis i la gestió dels centres de servicis socials que siguen de titularitat de la Generalitat.  
b) L'assistència tècnica als centres i servicis, tant de caràcter públic com privat, que actuen en l'àmbit dels servicis socials.  
c) L'autorització dels centres i servicis que formen part del sistema de servicis socials, i també l'exercici de la facultat sancionadora.  
d) El foment d'activitats i servicis en matèria d'assistència social.  
e) Les actuacions en barris d'acció preferent.  
f) La gestió de concerts, subvencions i altres prestacions econòmiques en les matèries de la seua competència.  
g) Supervisar les accions de les entitats que formen part del sistema públic de servicis socials.  
h) Dirigir i coordinar tècnicament i funcionalment en les matèries de la seua competència les actuacions de les direccions territorials i els centres que en depenguen.  
i) Quante altres funcions corresponguen a la Direcció General en matèries de la seua competència i les altres que pogueren ser transferides per l'Estat.  
3. De la Direcció General d'Acció Social i Majors depén l'Àrea de Servicis Socials a la qual competix la coordinació i supervisió, en la matèria pròpia de la Direcció General, dels servicis d'ella dependents.  
Article 11. De la Direcció General per a les Persones amb Discapacitat  
1. La Direcció General per a les Persones amb Discapacitat és el centre directiu, dependent de la Secretaria Autonòmica de Benestar Social, al qual correspon exercir les funcions en matèria de política integral de rehabilitació i tractament de les persones afectades per discapacitats físiques, psíquiques i sensorials, i també dels malalts mentals crònics, facilitant la seua integració en el món laboral i eliminant les barreres urbanístiques, d'edificació, de transport, de comunicació i en l'ús de les noves tecnologies.  
2. Respecte a la referida matèria, se li atribuïxen en especial les funcions següents:  
a) La prestació dels servicis i la gestió dels centres de la seua àrea funcional que siguen de titularitat de la Generalitat.  
b) L'assistència tècnica als centres i servicis, tant de caràcter públic com privat, que actuen en l'àmbit de l'atenció a les persones amb discapacitats físiques, psíquiques, sensorials, i també malalts mentals crònics.  
c) L'elaboració dels programes i projectes, i també executar totes les mesures que s'orienten a facilitar la integració de les persones discapacitades en la societat i especialment en matèria d'accessibilitat.  
d) L'autorització dels centres i servicis relatius a les persones amb discapacitats físiques, psíquiques, sensorials i malalts mentals crònics, i també l'exercici de la facultat sancionadora.  
e) La guarda i protecció de la persona i/o dels béns dels incapacitats sotmesos a càrrecs tutelars de la Generalitat.  
f) El foment d'activitats i servicis en relació a les persones discapacitades.  
g) La gestió de concerts, subvencions i altres prestacions econòmiques en matèria de la seua competència.  
h) Supervisar les actuacions de les entitats destinades a l'atenció i promoció de persones discapacitades.  
i) Dirigir i coordinar tècnicament i funcionalment les actuacions de les direccions territorials i els centres que en depenguen en les matèries de la seua competència.  
j) Quantes altres funcions corresponguen a la Direcció General en matèries de la seua competència.  
3. De la Direcció General per a les Persones amb Discapacitat depén l'Àrea d'Integració Social, lluita contra la discriminació i accessibilitat de persones amb discapacitat, a la qual competix la coordinació i supervisió, en la matèria pròpia de la Direcció General, dels servicis d'ella dependents.  
Article 12. De la Direcció General de Família  
1. La Direcció General de Família és el centre directiu, dependent de la Secretaria Autonòmica de Benestar Social, al qual correspon elaborar, promoure i executar les mesures per a assegurar una política integral en benefici de la família, i també exercir les funcions que la normativa vigent atribuïx a la Generalitat en matèria d'infància i establir, dins de l'àmbit competencial de la Generalitat, les mesures normatives i de gestió encaminades a facilitar la protecció de la infància, dins d'un marc de seguretat jurídica.  
2. Respecte a la referida matèria, se li atribuïxen en especial les funcions següents:  
a) La prestació dels servicis i la gestió dels centres de la seua àrea funcional que són de titularitat de la Generalitat.  
b) L'assistència tècnica als centres i servicis, tant de caràcter públic com privat, que actuen en l'àmbit de l'atenció a la família, infància i adopció.  
c) La planificació i elaboració dels programes, projectes i execució de les mesures que tinguen com a objecte incrementar la participació de la família en la vida econòmica, laboral, política, social i cultural.  
d) L'autorització dels centres i servicis relatius a la família i infància, i també l'exercici de la facultat sancionadora.  
e) L'exercici de les funcions corresponents al Comissionat del Consell de la Generalitat per a la Protecció de la Infància.  
f) El foment d'activitats i servicis en matèria de família i infància.  
g) La gestió de concerts, convenis i subvencions i altres prestacions econòmiques en les matèries de la seua competència.  
h) Supervisar les accions de les entitats destinades a l'atenció de la família i infància.  
i) Dirigir i coordinar tècnicament i funcionalment les actuacions de les direccions territorials i els centres que en depenguen en les matèries de la seua competència.  
j) Quantes altres funcions corresponguen a la Direcció General en matèries de la seua competència.  
3. De la Direcció General de Família depén l'Àrea de Família i Infància, a la qual competix la coordinació i supervisió, en la matèria pròpia de la Direcció General, dels servicis d'ella dependents.  
Article 13. De la Direcció General de la Dona i per la Igualtat  
1. La Direcció General de la Dona i per la Igualtat és el centre directiu, dependent de la Secretaria Autonòmica de Benestar Social, al qual correspon elaborar, promoure i executar les mesures per a fer efectiu el dret d'igualtat de tracte i d'oportunitats entre dones i hòmens, en particular per mitjà de l'eliminació de la discriminació de la dona, amb independència de la seua circumstància o condició, en qualssevol dels àmbits de la vida i, singularment, en les esferes política, civil, laboral, econòmica, social i cultural en l'àmbit de la Comunitat Valenciana.  
2. Respecte a la referida matèria, se li atribuïxen en especial les funcions següents:  
a) Estudi i proposta de programes, mesures i normes que tinguen com a objecte promoure l'exercici efectiu dels drets de la dona, i en particular, la prevenció de conductes discriminatòries i previsió de polítiques actives per a fer efectiu el principi d'igualtat i d'esta manera aconseguir incrementar la seua participació en la vida econòmica, laboral, política, social i cultural.  
b) Coordinar la prestació de servicis dirigits específicament en favor de la dona i, de manera especial, els que tinguen com a objecte atendre situacions de greus carències.  
c) Previndre i, si és el cas, contribuir a eliminar tota situació d'abús o discriminació, directa o indirecta, de la dona, i també coadjuvar en la tramitació de les denúncies que es formulen contra tals situacions.  
d) Fomentar la implantació i execució de programes de col·laboració i formació que tinguen com a objecte la promoció sociolaboral de la dona.  
e) Estudi de la situació de la dona en la Comunitat Valenciana, actuant com a observatori permanent de la seua situació.  
f) Impuls de totes les mesures que puguen comportar la formulació i posada en marxa d'un marc general per a l'adopció de les anomenades accions positives, dins del respecte al marc constitucional, per a aconseguir la igualtat real i efectiva entre dones i hòmens.  
g) L'autorització dels centres i servicis relatius a les polítiques d'igualtat d'oportunitats, gènere o minories i grups vulnerables, i també l'exercici de la facultat sancionadora.  
h) Quantes altres li encomane la normativa vigent.  
3. De la Direcció General de la Dona i per la Igualtat depén l'Àrea de Dona, a a la qual competix la coordinació i supervisió, en la matèria pròpia de la Direcció General, dels servicis d'ella dependents.  
CAPÍTOL III  
De la Sotssecretaria  
Article 14. De la Sotssecretaria  
La Sotssecretaria sota la directa dependència del conseller de Benestar Social i vicepresident tercer del Consell, exercirà les competències establides en l'article 69 de la Llei del Consell, i són les seues funcions, entre altres, les que s'enumeren a continuació:  
a) Exercir la superior coordinació i supervisió administrativa i tècnica de les direccions territorials del departament.  
b) Dirigir i gestionar els servicis generals i dependències comunes de la conselleria.  
c) Emetre els informes preceptius dels convenis i acords de col·laboració que proposen i tramiten els diferents centres directius, assumptes que hagen de sotmetre's al Consell, al president de la Generalitat o a altres òrgans.  
d) Portar la gestió patrimonial dels béns afectats la conselleria.  
e) Executar les funcions relatives a l'avaluació i inspecció dels centres, tant públics com privats, destinats a la prestació de servicis sobre els quals tinga competència la conselleria.  
f) Realitzar la planificació i programació econòmica, incloses les inversions, elaborar la proposta d'avantprojecte del pressupost anual, tramitar les modificacions pressupostàries i realitzar el seguiment de l'execució del pressupost.  
g) Tramitar i formalitzar els ingressos que s'originen per les activitats dels distints centres directius del departament.  
h) Tramitar els expedients de contractació i gestionar les despeses de personal, excepte els casos de delegació que s'establisquen.  
i) Coordinar la labor de l'Advocacia General de la Generalitat amb els òrgans superiors, directius i unitats administratives d'esta conselleria.   
j) Disposar la publicació, quan procedisca, de les disposicions, resolucions i anuncis que emanen d'òrgans de la conselleria en els diaris oficials.  
k) Elaborar estudis i anàlisis relatius a la racionalització i reorganització, tant de l'estructura organitzativa de la conselleria, com dels procediments de gestió que en ella es realitzen i coordinar els treballs que en esta matèria s'elaboren per altres òrgans o unitats del departament.  
l) Dur a terme el seguiment dels programes d'actuació de les direccions generals, i també coordinar els esmentats programes quan resulte convenient per a la consecució dels objectius de la conselleria.  
m) Elaborar projectes sobre organització, plans d'actuació i programes de necessitats del departament.  
n) Elaborar i executar plans i programes sobre sistemes i processos informàtics.  
o) Dissenyar i executar, en col·laboració amb l'Institut Valencià d'Administració Pública, els plans formatius del personal de la conselleria, i també de formació d'empleats d'entitats i centres integrats en el sistema de servicis socials de la conselleria.  
Article 15. Òrgans de la Sotssecretaria  
La Sotssecretaria, per al desplegament de les funcions expressades en l'article anterior, s'estructura en els òrgans següents:  
- Secretaria General Administrativa, a a la qual corresponen les funcions establides en l'article 73.2 de la Llei del Consell.  
- Àrea de Planificació i Estudis, a la qual corresponen les funcions relatives al disseny, seguiment i avaluació dels programes duts a terme pels diferents òrgans de la conselleria, i també les referents a la formació dels recursos humans en l'àmbit de les competències pròpies d'este departament.  
- Àrea d'Inspecció i Qualitat, encarregada de la prevenció, vigilància i control del compliment de la normativa en matèria d'assistència i servicis socials, coordinant i supervisant els servicis dependents d'ella, i també de la promoció de la qualitat, seguiment, normalització i avaluació de la qualitat i l'acreditació d'avaluadors i centres.  
- Gabinet Tècnic, amb rang d'àrea, al qual corresponen les funcions concernents a documentació, publicacions, comunicació i seguiment parlamentari.  
TÍTOL III  
De l'organització territorial  
Article 16. De les direccions territorials  
1. Com a expressió del principi de desconcentració administrativa, en cada una de les capitals de les províncies d'Alacant, Castelló i València es crea una direcció territorial de Benestar Social, sota la dependència orgànica de la Sotssecretaria i amb competència en el territori de la respectiva província.  
2. Funcionalment, les direccions territorials depenen dels distints centres directius de la conselleria, en consideració a la matèria a què, en cada cas, es referisca la corresponent actuació administrativa.  
Article 17. De les atribucions del director territorial  
1. Al capdavant de cada direcció territorial està el director territorial de Benestar Social, amb el caràcter de representant permanent de la conselleria en el seu respectiu territori.  
2. Al director territorial li correspon la direcció de tots els servicis, programes i activitats que exercixen els òrgans, unitats i centres directius dependents o integrats en la direcció territorial, sense perjudici de la dependència funcional que s'establisca respecte a cada un dels distints centres directius de la conselleria, segons l'índole de la matèria.  
3. Contra els actes del director territorial en l'exercici de les seues competències pròpies, podrà interposar-se recurs d'alçada davant del director general corresponent.  
Article 18. Funcions del director territorial  
1. Correspon al director territorial vetlar per l'adequat desplegament i execució de les funcions pròpies de la conselleria de Benestar Social en el seu àmbit territorial.  
2. El director territorial exercix les funcions que li atribuïxen les disposicions vigents, i també les que expressament li deleguen els òrgans directius competents.  
Article 19. Facultat de resoldre els expedients  
Si alguna disposició atribuïx una altra competència a la conselleria de Benestar Social sense especificar l'òrgan que haja d'exercir-la, s'entendrà que la facultat d'instruir i de resoldre els expedients correspon als òrgans territorials competents per raó de la matèria i, si existixen diversos, al superior jeràrquic comú.  
DISPOSICIONS TRANSITÒRIES  
Primera  
Les unitats i llocs de treball de nivell administratiu continuaran subsistents i continuaran donant el suport administratiu en relació amb aquells assumptes i expedients que els corresponguen per raó de la matèria abans de la reestructuració duta a terme per mitjà del Decret 7/2007, del president de la Generalitat, sense perjudici de la competència per a resoldre dels òrgans als quals ha sigut atribuïda, i la seua retribució es realitzarà a càrrec dels mateixos crèdits pressupostaris. Tot això fins que s'aproven les relacions de llocs de treball adaptades a l'estructura orgànica prevista en este reglament, sense perjudici que des del moment de la seua entrada en vigor es produïsquen determinats canvis d'adscripció d'unitats administratives, de conformitat amb la reorganització efectuada.  
Segona  
Al efectes del que establix l'apartat anterior, les unitats la denominació de les quals no haja canviat, passaran a dependre, amb els seus actuals mitjans personals i materials, de les unitats superiors que establix este reglament.  
DISPOSICIÓ DEROGATÒRIA  
Queden derogades totes les disposicions que del mateix rang o d'un rang inferior s'oposen al present decret.  
DISPOSICIONS FINALS  
Primera  
Es faculta el conseller de Benestar Social i vicepresident tercer del Consell perquè dicte totes les disposicions que requerisca el desplegament i execució d'este decret, en compliment del que disposa l'article 65 de la Llei del Consell.  
Segona  
El present decret entrarà en vigor l'endemà de la seua publicació en el Diari Oficial de la Comunitat Valenciana.  
Valencia, 27 de juliol de 2007  
El President de la Generalitat,  
Francisco Camps Ortiz.  
El Conseller de Benestar, Social  
Juan Gabriel Cotino Ferrer.


Còpia Permalink ELI